**VEDTÆGTER FOR HAVDRUP/SOLRØD SKYTTEFORENING**

§ 1

Foreningens navn er HAVDRUP/SOLRØD Skytteforening under DGI, Midt- og Vestsjælland. Hjemsted: Solrød Skole, Højagervænget 33, 2680 Solrød Strand

§ 2

Foreningens formål er ved skydning som idræt og andet kulturelt virke, at fremme den enkeltes og fællesskabets sundhed og trivsel.

§ 3

Foreningen er optaget som medlem i DGI og er underlagt denne organisations til enhver tid gældende vedtægter.

§ 4

Stk. 1 Foreningen ledes af en bestyrelse, der består af:

a. 1 Formand

b. Mindst 4 bestyrelsesmedlemmer

Stk. 2 På foreningens årlige generalforsamling vælges:

a. 1 Formand

b. Bestyrelsesmedlemmer for 2 år ad gangen

c. 2 Bestyrelsessuppleanter for 1 år ad gangen

d. 1 Revisor for 1 år ad gangen

e. 1 revisorsuppleant for 1 år ad gangen.

Stk. 3 Såfremt et bestyrelsesmedlem udtræder i sin valgperiode, indtræder suppleanten straks i bestyrelsen for den resterende del af valgperioden.

Stk. 4 Bestyrelsen vælger selv sin næstformand, kasserer samt sekretær for et år ad gangen. Valget sker efter foreningens årlige generalforsamling.

Stk. 5 Bestyrelsen er berettiget til efter behov, at nedsætte udvalg af enhver art. I hvert udvalg skal indgå mindst et bestyrelsesmedlem.

Stk. 6 Valgbar er ethvert medlem, der er fyldt 15 år. Formanden og kassereren skal være fyldt 18 år og være myndige.

§ 5

Stk. 1 Medlemmer skal have dansk statsborgerskab.

Stk. 2 Personer der ikke opfylder det under stk. 1 nævnte krav, kan optages som medlemmer, når vedkommende har fast bopæl i Danmark.

Stk. 3 Medlemskab tegnes for perioden 1. november til 31. oktober.

§ 6

Stk. 1 Foreningens medlemmer hæfter ikke personligt for de af foreningens indgåede forpligtelser, for hvilke alene foreningen hæfter med sin formue.

Stk. 2 Foreningens medlemmer har ikke nogen økonomisk forpligtelse over for foreningen ud over kontingentforpligtelsen.

Stk. 3 Foreningens medlemmer har ikke krav på nogen del af foreningens formue eller udbytte af nogen art.

§ 7

Stk. 1 Foreningens årlige generalforsamling afholdes inden for perioden 14. - 30. november.

Stk. 2 Ordinær generalforsamling indkaldes med mindst 3 ugers varsel ved bekendtgørelse i form af e-mail eller ved skriftlig henvendelse til samtlige medlemmer.

Stk. 3 Forslag fra medlemmerne til behandling på den ordinære generalforsamling skal sendes til formanden og være denne i hænde senest 14 dage før generalforsamling afholdes.

Stk. 4 Dagsorden i henhold til § 9.

§ 8

Stk. 1 Ekstraordinær generalforsamling kan indkaldes af bestyrelsen.

Stk. 2 Ekstraordinær generalforsamling skal afholdes såfremt dette besluttes på generalforsamling, eller dersom mindst 1/3 af medlemmerne over 15 år fremsætter motiveret krav herom.

Stk. 3 Ekstraordinær generalforsamling skal afholdes inden 6 uger efter kravet er rejst.

Stk. 4 Ekstraordinær generalforsamling indkaldes med mindst 7 dages varsel i form af e-mail eller ved skriftlig henvendelse til samtlige medlemmer bilagt dagsorden.

§ 9

Stk. 1 Dirigenten leder generalforsamlingen i overensstemmelse med dagsordenen og beslutter hvorledes de på generalforsamlingen herom opståede tvivlsspørgsmål skal afgøres. Indtil dirigenten er valgt, ledes generalforsamlingen af formanden.

Stk. 2 Den ordinære generalforsamling har følgende dagsorden:

1 Valg af dirigent

2 Aflæggelse af formandens beretning

a Udvalgsberetninger

3 Aflæggelse af regnskab

4 Behandling af indkomne forslag

5 Valg (Jf. § 4, stk. 2)

a Formand

b Bestyrelsesmedlemmer

c 2 Bestyrelsessuppleanter

d Revisor

e Revisorsuppleant

6 Præmieuddeling

7 Eventuelt.

§ 10

Stk. 1 På generalforsamlingen afgøres afstemninger ved almindeligt flertal, dog kræves til ændring af og tilføjelse til disse vedtægter mindst ¾ af de afgivende stemmer for forslaget.

Stk. 2 Skriftlig afstemning skal finde sted når ønske herom fremsættes.

Stk. 3 Kun fremmødte medlemmer, der er fyldt 15 år har stemmeret.

Stk. 4 Der føres protokol over vedtagne beslutninger og denne er bevis for, hvad der er vedtaget.

§ 11

Stk. 1 Bestyrelsen har under ansvar over for generalforsamlingen den udøvende myndighed.

Stk. 2 Bestyrelsen holder møde, når formanden eller mindst 2 bestyrelsesmedlemmer fremsætter ønske herom.

Stk. 3 Vedtagelse i bestyrelsen kræver at mindst halvdelen af bestyrelsens medlemmer stemmer herfor.

Stk. 4 Der føres protokol over vedtagne beslutninger.

Stk. 5 Bestyrelsen fastsætter selv sin forretningsorden, herunder forretningsorden for de i § 4 stk. 5 nedsatte udvalg. Bestyrelsen har ret til at indkalde den fornødne sagkundskab.

Stk. 6 Bestyrelsen fastsætter det årlige medlemskontingent.

Stk. 7 Kontingentet er forfaldent den 1. november med sidste rettidige indbetaling den 8. november. Ved fremsendelse af rykkerbrev efter sidste rettidige indbetalingsdato kan der opkræves et rykkergebyr på kr. 100,00.

§ 12

Foreningen er godkendt til at give våbenpåtegning til foreningens medlemmer. Foreningens bestyrelse skal tilbagekalde en påtegning tildelt et medlem, hvis bestyrelsen skønner – uanset årsag – at medlemmet ikke længere bør have en våbenpåtegning. Politiet skal underrettes om tilbagekaldelsen.

Stk. 1. Ved afholdelse af skydeøvelser har den tilsynsførende øverste myndighed og medlemmer skal til enhver tid rette sig efter dennes anvisninger.

Stk. 2. Personer der ikke retter sig efter de givne anvisninger, kan uden yderligere varsel bortvises fra lokalerne.

Stk. 3. Bestyrelsen kan idømme karantæne eller udelukkelse af foreningen.

Stk. 4. Et medlems udelukkelse af foreningen skal straks meddeles DGI.

§ 14

Stk. 1. Foreningen tegnes ved underskrift af den samlede bestyrelse.

Stk. 2. Bestyrelsen kan meddele prokura.

§ 15

Stk. 1. Regnskabsåret går fra 1. november til 31. oktober.

Stk. 2. Foreningens regnskab revideres af generalforsamlingens valgte revisor.

§ 16

Stk. 1. Som æresmedlem kan generalforsamlingen – efter bestyrelsens enstemmige indstilling – udnævne sådanne personer, der i særlig grad har gjort sig fortjent i foreningen.

Stk. 2. Et æresmedlem er fritaget for kontingentforpligtelse.

§ 17

Såfremt foreningens virke ophører, skal dens fane og øvrige ejendele deponeres hos DGI, Midt- og Vestsjælland.

Således vedtaget på den ordinære generalforsamling den 30. november 2017.